DA kry nuwe leier in Wes-KaapBongikosi Madikizela. Foto: DA. Bongikosi Madikizela, die Wes-Kaapse LUR vir menslike nedersettings, is as die nuwe leier van die DA in die Wes-Kaap aangewys. Madikizela het sedert Januarie vanjaar in dié posisie waargeneem nadat Patricia de Lille uit die posisie bedank het. Hy is Saterdag by die DA se provinsiale kongres in Goodwood in Kaapstad verkies. Albert Fritz, LUR vir sosiale ontwikkeling, is as Madikizela se adjunk aangewys, terwyl Anton Bredell, Kaapse LUR vir plaaslike regering, omgewingsake en ontwikkelingsbeplanning, as die provinsiale voorsitter van die party aangewys is. Die drie ondervoorsitters vir die provinsie is JP Smith, Shaun August en Antoinette Steyn.